A Vasárnapi Hírek megbízásából egészségügy-témában készített reprezentatív közvélemény-kutatást a Publicus Intézet. A felmérés alapján a magyar lakosság lesújtó véleménnyel van a közegészségügy állapotairól, és sokan látják úgy, hogy az elmúlt években is romlott a helyzet.

A főbb megállapítások:

Tízből heten elégedetlenek az állami egészségüggyel

A megkérdezettek kétharmada szerint az állami egészségügyben tapasztalt állapotok az utóbbi években romlottak

A válaszadók fele az elmúlt években fizetett hálapénzt, akár azért is, hogy megkerülje a várólistát

Mindez pártpreferencia szerint:

A bizonytalan szavazók 78 százaléka elégedetlen a helyzettel

A Fidesz-szavazók 49 százalékának nem tetszik, amit lát az egészségügyben

Leginkább az MSZP- és a Jobbik-szimpatizánsok szerint romlott a helyzet az elmúlt években.

A Fidesz számára a legkellemetlenebb megállapítás, hogy a megkérdezettek 56 százaléka szerint az Orbán-kormány felelős a kialakult helyzetért. A Publicus kutatása szerint egyre többen gondolják így: a fél évvel ezelőtti adatfelvételükön még csak 52 százalék volt ezen a véleményen.

A kormány hibáztatása toronymagasan vezeti a vélelmezett okok listáját. 11 százalék gondolja úgy, hogy pénzhiány miatt olyan ma a magyar egészségügy, amilyen, és a megkérdezettek csupán 7 százaléka szerint a korábbi kormányoké a felelősség.

A kutatás teljes beszámolóját a Publicus honlapján lehet elolvasni.